คลังเดินหน้าดันภาษีมรดกวาระ3
คลังยันเดินหน้าปฏิรูป ภาษีต่อ ภาษีมรดกเข้าวาระ 3 สัปดาห์หน้า รมว.ขอสงวนสิทธิไม่ลดอัตราที่เก็บถกสัปดาห์หน้า
23 เม.ย. 2558

คลังยันเดินหน้าปฏิรูป ภาษีต่อ ภาษีมรดกเข้าวาระ 3 สัปดาห์หน้า รมว.ขอสงวนสิทธิไม่ลดอัตราที่เก็บถกสัปดาห์หน้า
นายสมหมาย ภาษี รมว.คลัง เปิดเผยว่า คลังยังเดินหน้าปฏิรูปภาษีต่อเนื่อง แม้จะถูกกำชับจากผู้ใหญ่ในรัฐบาลไม่ให้พูดเรื่องนี้ โดยคลังได้เสนอร่าง พ.ร.บ.ภาษีการรับมรดกให้สภานิติบัญญัติแห่งชาติ (สนช.) พิจารณาเห็นชอบ คาดว่าสัปดาห์หน้าจะเข้าสู่การพิจารณาวาระ 3 ก็จะได้บทสรุปว่า การเก็บภาษีมรดกจะเป็นอย่างไร
ก่อนหน้านี้ ในชั้นคณะกรรมาธิการที่นายสมหมายเป็นประธาน ได้มีการพิจารณาเปลี่ยนสาระสำคัญ ได้แก่ ลดอัตราภาษีจากที่เก็บอัตราเดียว 10% ให้เป็น 2 อัตรา คือเก็บ 5% สำหรับผู้รับมรดกที่เป็นผู้สืบสันดานตามกฎหมาย เป็น 2 อัตรา คือเก็บ 5% สำหรับผู้รับมรดกที่เป็นผู้สืบสันดานตามกฎหมาย และเก็บ 10% สำหรับผู้รับมรดกที่ไม่ได้เป็นผู้สืบสันดาน รวมทั้งให้เพิ่มมูลค่าทรัพย์ที่ได้รับการเว้นภาษี จาก 50 ล้านบาท เป็น 100 ล้านบาท ซึ่งนายสมหมายขอสงวนสิทธิไม่เห็นด้วยและจะอภิปรายในสภาวาระ 3 ให้ สนช.ตัดสินขั้นสุดท้าย
นายสมหมาย กล่าวว่า สำหรับภาษีที่ดินและสิ่งปลูกสร้าง อยู่ระหว่างคลังพิจารณารายละเอียด รวมทั้งเตรียมการประเมินราคาที่ดินรายแปลง และการทำฐานข้อมูลต่างๆ เพื่อรองรับการดำเนินการในอนาคต
นอกจากนี้ คลังได้ตั้งคณะกรรมการปฏิรูปภาษีที่มีกรรมการจากภาคเอกชนที่มีความเชี่ยวชาญด้านภาษี เพื่อพิจารณาการปฏิรูปภาษี และดูการเก็บภาษีให้มีประสิทธิภาพไม่มีช่องโหว่ เพื่อจะได้ไม่ต้องเพิ่มอัตราภาษี เบื้องต้นจะหามาตรการให้ผู้ประกอบการออกใบกำกับภาษีมูลค่าเพิ่มในการซื้อขายสินค้าทุกครั้ง เพื่อให้กรมสรรพากรตรวจสอบธุรกรรมต่างๆ ได้ และปิดช่องโหว่เรื่องการขายใบกำกับภาษีมูลค่าเพิ่มได้